ФIыщIэрэ пщIэрэ хуащI
Шэрэдж куейм хыхьэ Балъкъэр Ипщэ къуажэм дыгъуасэ щекIуэкIащ Аруан — Уштулу гъуэгур щIэрыщIэу зэрызэрагъэпэщыжым теухуа гуфIэгъуэ зэхыхьэ.
ЗэIущIэм хэтащ Къэбэрдей-Балъкъэрым и Iэтащхьэ Къанокъуэ Арсен, Федеральнэ гъуэгу агентствэм и унафэщIым и къуэдзэ Костюк Андрей, Автомобиль гъуэгухэмкIэ Кавказ Ищхъэрэ управленэм и тхьэмадэ Макиев Гайоз, Шэрэдж муниципальнэ куейм и Iэтащхьэ Темиржанов Махъты, къуажэдэс нэхъыжьхэр, школакIуэ цIыкIухэр, абыхэм я егъэджакIуэхэр, адэ-анэхэр, нэгъуэщIхэри.
Гъуэгум щыщу зэрагъэпэщыжыну зыхунэса километр 15-р щиух къуажапщэм деж хьэщIэхэмрэ бысымхэмрэ щызэхуэсат. Абыхэм кIапсэ плъыжьыр гуфIэгъуэ щIыкIэм иту зэпа-упщIри, Балъкъэр Ипщэм дэт курыт еджапIэ №2-м псори зэгъусэу кIуащ. Школым и гупэм къит утыкуращ Iуэхугъуэ нэхъыщхьэхэр адэкIэ щекIуэкIар.
— Нобэ къуажэдэсхэм я махуэшхуэщ, — жиIащ, зэхыхьэр къыщызэIуихым, а жылэм и Ветеранхэм я советым и тхьэмадэ Бэдракъ Борис. — Ар нэхъри еIэт Шэрэдж тIуащIэм къурш гъуэгу щаухуэн зэрыщIадзэрэ илъэси 130-рэ щрикъум зэрырихьэлIам. ЦIыху зекIуапIэхэм пщIэ лей хуащIу и мыхьэнэри фIыуэ зыхащIэу бгырысхэр сытым дежи щытащ.
НэхъыжьыфIым иужькIэ, утыкум къихьащ КъБР-м и Iэтащхьэ Къанокъуэ Арсен.
— Республикэм и унафэщIхэм къабгъэдэкIыу пщIэ лей яхуэсщIыну сыхуейт федеральнэ центрым и лIыкIуэхэу нобэ ди хьэщIэхэм, — жиIащ абы. — Псори дызыщыгуфIыкI хъун IуэхугъуэфIу къызолъытэ ди къэралым иужьрей зэманым гулъытэ хэIэтыкIа гъуэгухэм я щытыкIэм хуащI зэрыщыхъуам. Тхыдэм къызэрыхэщыжымкIэ, мы тIуащIэм къыдыхьэ гъуэгур яухуэн щыщIадзар 1883 гъэращ. Абы лъандэрэ ар ирагъэфIакIуэ зэпытурэ йокIуэкI. Къуажэдэсхэм я псэукIэр нэхъри нэхъыфI хъуным теухуауэ лэжьын хуейхэр мащIэкъым. А псом я гугъу иджыпсту тхуэмыщIми, къыхэзгъэщыну сыхуейт, ижь-ижьыж лъандэрэ бгырысхэр, сытым дежи я зэхэщIыкIыр лъагэрэ шыIэныгъэшхуи ябгъэдэлъу къызэрекIуэкIыр. Абы и лъэныкъуэкIэ къэбгъэлъагъуэмэ, нобэ мыбдежым мащIэ тIэкIуми фызэрыщыгуфIыкIыр дэркIэ гухэхъуэщ. Фыкъызогъэгугъэ, мы къуажэм дяпэкIи гулъытэ щхьэхуэ республикэм и унафэщIхэм зэрыхуащIынумкIэ.
Костюк Андрей къыщыпсалъэм къыхигъэщащ ди республикэм унафэщI Iущ зэриIэр икIи иджырей зэманым къигъэув Iуэхугъуэ зэмылIэужьыгъуэхэр зэфIэхынымкIэ абы лэжьыгъэшхуэ зэрызэфIигъэкIыр.
— Дэ къыдбгъэдэкIыу зэхывэзгъэхыну сыхуейт гъуэгухэм дяпэкIи зэрызаужьынур, абы и лъэныкъуэкIэ длэжьыпхъэхэр дгъэзэщIэн папщIэ тлъэкI къызэрыдмыгъэнэнур, — жиIащ Костюк.
ГуфIэгъуэ зэхыхьэм къекIуэлIахэм папщIэ концерт къызэрагъэпэщащ. «Балкария» къэфакIуэ гупым хэт артистхэм, къызэхуэса псоми гукъинэж ящыхъуа, теплъэгъуэ дахэ ягъэзэщIащ, эстрадэм хэт щIалэхэм уэрэд жаIащ, школакIуэ цIыкIухэм зыкъагъэлъэгъуащ.
Ди республикэм и унафэщIхэм къабгъэдэкIыу, Костюк Андрей бгырыс щIакIуэ хужьышхуэ, бащлъыкъ фIыцIэ, пыIэ хъурыфэ дахэшхуэ тыгъэ хуащIащ.
ПщIэ лей ягъуэтащ гъуэгур щIэрыщIэу зэзыгъэпэщыж, Сунш Мухьэрбий зи унафэщI, «Аруан гъуэгу ремонтстрой» организацэм хэтхэми. Абыхэм ящыщу нэхъ къыхэжаныкIахэм щIыхь тхылъхэмрэ Iэпщэ сыхьэтхэмрэ иратащ.
Тхыгъэри сурэтхэри
КЪУМАХУЭ Аслъэн ейщ.
